Bouwerk aan skool vertraag weens brandskade | Netwerk24
Deur Eugene Gunning 15 September 2017 20:53
Brandskade aan die konstruksieterrein van die nuwe Thembalethu Sekondêre Skool in George. Foto: Verskaf
Groot brandskade is Donderdag aangerig op die konstruksieterrein van die nuwe Thembalethu Sekondêre Skool in George.
Dit hou vermoedelik verband met die onrus wat Dinsdag in die gebied uitgebreek het.
Die Wes-Kaapse departement van menslike nedersettings het Dinsdag stappe gedoen om onwettige strukture in die gebied af te breek. Die Rooimiere het die strukture in opdrag van die departement afgebreek. Die departement het vroeër 'n hofinterdik gekry om sewe onwettige strukture op verskillende stukke grond af te breek.
Debbie Schäfer, Wes-Kaapse LUR vir onderwys, en Donald Grant, Wes-Kaapse LUR vir vervoer en openbare werke, het die skade op die skoolterrein in 'n gesamentlike verklaring sterk veroordeel. Dit blyk dat die konstruksiekantore en store heeltemal verwoes is.
Dokumente, rekenaars en kamera-toerusting het in die slag gebly. Voertuie is ook beskadig en boumateriaal is gesteel.
Veiligheidspersoneel wat op die terrein was, is verjaag.
Die terrein is tot verdere kennisgewing gesluit.
Bouwerk aan die skool sal dus weens die skade aan die eiendom vertraag word.
*Kapt. Malcolm Pojie, polisiewoordvoerder, het Vrydagmiddag gesê die situasie in die gebied is kalm maar gespanne. Die polisie handhaaf 'n teenwoordigheid en sal daar bly tot dinge normaliseer.
'n Opname van die geraamde skade in die gebied sal later gedoen word. Sover bekend is niemand in die voorvalle beseer nie. Toegangroetes na die gebied is oop.